Diari Oficial de la Generalitat Valenciana


Sumari del DOGV 5299, del 10-07-2006 (2006/8045)

Informació pública del projecte de modificació puntual número 3 del Pla Especial Director d'Usos i Infraestructures Ciutat de la Llum, d'Alacant, així com l'estudi d'impacte ambiental i estudi de paisatge.
-------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5299

Data del DOGV
:   10-07-2006

Secció del DOGV
:   V. ALTRES ANUNCIS - A) ORDENAMENT DEL TERRITORI I URBANISME

Número del document
:   2006/8045


Organisme emissor
:   Conselleria d'Economia, Hisenda i Ocupació

Tipus de document
:   Anunci

Informació pública del projecte de modificació puntual número 3 del Pla Especial Director d'Usos i Infraestructures Ciutat de la Llum, d'Alacant, així com l'estudi d'impacte ambiental i estudi de paisatge. [2006/Q8045]  
Resolució de 29 de juny de 2006, del secretari autonòmic d'Esdeveniments i Projectes de la Conselleria d'Economia, Hisenda i Ocupació, pel qual se sotmet a informació pública l'expedient de modificació número 3 del Pla Especial Director d'Usos i Infraestructures Ciutat de la Llum (Alacant), per a la implantació de noves instal·lacions de producció cinematogràfica en l'àmbit del complex Ciutat de la Llum.  
Vist el projecte de modificació número 3 del Pla Especial Director d'Usos i Infraestructures Ciutat de la Llum i tenint en compte els següents  
Antecedents de fet  
1. El mencionat pla especial va ser aprovat definitivament per la Conselleria d'Obres Públiques, Urbanisme i Transports el dia 5 de març de 2001.  
2. Esta modificació número 3 del pla especial s'emmarca dins de les actuacions del Consell de la Generalitat per a reforçar l'oferta turística de la Comunitat Autònoma Valenciana. Es tracta d'una actuació pública que la Generalitat realitza en l'exercici de les competències que té atribuïdes en matèria de turisme i desenvolupament econòmic regional.  
3. La modificació número 3 del pla especial que es proposa, afectarà una zona situada en el sud-est de l'àmbit del Pla Especial Director d'Usos i Infraestructures Ciutat de la Llum, limitada per l'oest pel mar Mediterrani i per l'est per la línia fèrria que realitza el trajecte Alacant-Múrcia i la carretera nacional N-332 Ribera del Mar.  
Constituïx l'objecte d'esta modificació, l'ordenació de l'ús en una zona determinada del sòl no urbanitzable de protecció litoral dins del Pla Especial Director d'Usos i Infraestructures mencionat, a fi d'habilitar una zona per a la producció de pel·lícules.  
En concret, la modificació comportarà:  
a) La diferenciació de dues subzones dins de la zona de protecció prevista en el pla especial, a fi de permetre en una d'elles l'establiment de les instal·lacions a què es referix esta modificació.  
b) La modificació de l'article 100 de les normes urbanístiques del pla especial, per a incorporar un nou apartat relatiu a les obres i instal·lacions necessàries per a la producció de pel·lícules cinematogràfiques i servicis relacionats amb la dita producció que, de forma excepcional, el pla especial declare necessaris i compatibles amb els valors ambientals existents, i en les condicions que s'hi establisquen.  
c) La incorporació d'un nou article 101bis en les dites normes urbanístiques que regularà el règim específic del «ús recreatiu en la zona de protecció litoral».  
d) La incorporació de la fitxa urbanística corresponent a l'específic ús recreatiu en la zona de protecció litoral.  
4. El projecte consta de memòria, normes urbanístiques i plans, i formen part dels seus annexos, l'estudi d'impacte ambiental i l'estudi de paisatge.  
5. Consta en l'expedient l'informe emés per la Societat Projectes Temàtics de la Comunitat Valenciana, SA, de data 28 de juny de 2006, en el qual s'acredita el compliment dels requisits formals per a sotmetre a informació pública els documents anteriorment indicats.  
Fonaments de dret  
1. La present modificació del pla especial ha de tramitar-se conforme determina l'article 94 de la Llei 16/2005, de 30 de desembre, Urbanística Valenciana (LUV) i, per remissió, els articles 83 i següents d'esta norma. Així mateix, resulta d'aplicació l'article 223 i concordants del Reglament d'Ordenació i Gestió Territorial i Urbanística, aprovat pel Decret 67/2006, de 12 de maig.   
Segons el que disposen els articles mencionats, la modificació dels plans urbanístics ha de subjectar-se a les mateixes normes que s'establixen per a la seua formació. Per això, la modificació número 3 del Pla Especial Director d'Usos i Infraestructures Ciutat de la Llum, ha de tramitar-se d'acord amb la tramitació que la LUV preveu per als plans especials en l'article 94 i, per remissió d'este, de conformitat amb la tramitació prevista per als plans generals en els articles 83 i següents, amb determinades especialitats.  
2. Esta modificació del pla especial es promou per la Societat Projectes Temàtics de la Comunitat Valenciana, SA, per la qual cosa resulta també d'aplicació el que disposa l'article 89 de la LUV, d'acord amb el qual l'acord d'exposició pública i l'aprovació provisional del pla corresponen a la conselleria titular de la competència sectorial, i la resolució d'aprovació definitiva a la conselleria competent en urbanisme.  
En el present cas, la conselleria titular de la competència sectorial és la Conselleria d'Economia, Hisenda i Ocupació, i correspon a esta Secretaria Autonòmica d'Esdeveniments i Projectes la convocatòria d'informació pública i l'aprovació provisional de la present modificació.  
Vistos els articles 25bis del Decret 11/2003, d'11 de juliol, pel qual s'aprova el Reglament Orgànic i Funcional de la Conselleria d'Economia, Hisenda i Ocupació, i els articles 72 i 73 de la Llei 5/1983, de 30 de desembre, del Consell de Govern de la Generalitat, resolc:  
Primer  
Sotmetre a informació pública el projecte de modificació número 3 del Pla Especial Director d'Usos i Infraestructures Ciutat de la Llum, d'Alacant.  
Segon  
Sotmetre a informació pública l'estudi d'impacte ambiental i de paisatge, els quals s'adjunten com a annex al projecte de modificació número 3 del Pla Especial Director d'Usos i Infraestructures Ciutat de la Llum.  
Tercer  
El període d'informació pública serà d'un mes, comptat a partir de l'endemà de la publicació de la present resolució en el Diari Oficial de la Generalitat, durant el qual es podran presentar al·legacions i suggeriments davant d'esta Secretaria Autonòmica d'Esdeveniments i Projectes (en el Registre General de la Conselleria d'Economia, Hisenda i Ocupació, carrer del Palau, 14, València 46704, o en la forma prevista en l'article 38 de la Llei de Règim Jurídic de les Administracions Públiques i del Procediment Administratiu Comú). En la dita Secretaria Autonòmica (plaça del Temple, 6, València 46721), en l'Ajuntament d'Alacant (plaça de l'Ajuntament, 1, Alacant 03958), i en les oficines de la Societat Projectes Temàtics de la Comunitat Valenciana, SA (avinguda de Jean Claude Combaldieu, s/n, 03050 Alacant), es trobarà depositat el projecte de modificació número 3 del pla especial, junt amb l'estudi d'impacte ambiental i de paisatge, tot això degudament diligenciat, per a la seua consulta pública.  
Quart  
Publicar esta resolució en el Diari Oficial de la Generalitat, així com una ressenya d'esta en un diari no oficial d'àmplia difusió en la localitat.  
València, 3 de juliol de 2006.. El secretari autonòmic d'Esdeveniments i Projectes: Luis Lobón Martín.